SCN จับมือพันธมิตรตั้ง “สมาคมผู้ประกอบการก๊าซธรรมชาติสำหรับยานยนต์” หนุนใช้ NGV ลด PM 2.5
SCN จับมือพันธมิตรตั้ง "สมาคมผู้ประกอบการก๊าซธรรมชาติสำหรับยานยนต์" หวังผลักดันให้ภาครัฐสนับสนุนให้ประชาชนใช้ NGV เพื่อลดฝุ่นพิษ PM 2.5
SCN จับมือพันธมิตรตั้ง "สมาคมผู้ประกอบการก๊าซธรรมชาติสำหรับยานยนต์" หวังผลักดันให้ภาครัฐสนับสนุนให้ประชาชนใช้ NGV เพื่อลดฝุ่นพิษ PM 2.5
17 มิ.ย. 2562

นายศักดิ์ชัย ลีสวรรค์ นายกสมาคมผู้ประกอบการก๊าซธรรมชาติสำหรับยานยนต์ เปิดเผยว่า ด้วยสถานการณ์การใช้ก๊าซธรรมชาติสำหรับยานยนต์ หรือ (NGV) ในปัจจุบันมีปริมาณการใช้งานลดลงอย่างต่อเนื่อง และราคาจำหน่ายได้ปรับตัวสูงขึ้น ซึ่งส่งผลให้ผู้ประกอบการธุรกิจ NGV ต้องประสบกับภาวะขาดทุนอย่างหนัก ประกอบกับนโยบายภาครัฐและหน่วยงานที่เกี่ยวข้องไม่มีนโยบายที่จะส่งเสริมและสนับสนุนให้ประชาชนได้ใช้ NGV เป็นเชื้อเพลิงสำหรับยานยนต์ จึงได้จัดตั้งสมาคมการค้าผู้ประกอบการก๊าซธรรมชาติสำหรับยานยนต์ (NGV) ขึ้น ซึ่งมีวัตถุประสงค์ ที่จะผลักดันให้ภาครัฐสนับสนุนภาคขนส่งและประชาชนให้ได้ใช้ก๊าซธรรมชาติสำหรับยานยนต์ เป็นเชื้อเพลิงที่สะอาด และมีราคาถูก
ด้าน ดร.ฤทธี กิจพิพิธ ประธานเจ้าหน้าที่บริหาร บริษัท สแกน อินเตอร์ จำกัด (มหาชน) หรือ SCN เปิดเผยว่า SCN มีความยินดีที่ได้ร่วมกับพันธมิตรจัดตั้งสมาคมฯขึ้นมา เพื่อเสริมสร้างความร่วมมือในการประกอบการธุรกิจก๊าซธรรมชาติให้แข็งแกร่งและมีจุดยืนที่สำคัญในประเทศไทย เพราะก๊าซธรรมชาติที่เรามีอยู่ถือเป็นทรัพยากรที่สำคัญของประเทศที่จะสามารถสนับสนุนให้เกิดประโยชน์ทั้งด้านคมนาคมและเป็นมิตรต่อสิ่งแวดล้อม และไม่ก่อให้เกิดมลพิษทางอากาศเช่น PM 2.5 ที่รู้จักคุ้นเคยกันในปัจจุบันนี้ และจะช่วยกันผลักดันให้ NGV เป็นเชื้อเพลิงแห่งชาติ มีบทบาทมากขึ้นในทุกๆ ภาคส่วน
อนึ่งการจัดตั้งสมาคมการค้าผู้ประกอบการก๊าซธรรมชาติสำหรับยานยนต์ (NGV) เป็นการรวมกลุ่มของผู้ประกอบการในทุกสายธุรกิจที่เกี่ยวข้องกับก๊าซธรรมชาติสำหรับยานยนต์ เพื่อเรียกร้องให้ภาครัฐมีนโยบายสนับสนุน ผลักดันการใช้ก๊าซธรรมชาติสำหรับยานยนต์ ซึ่งเป็นพลังงานสะอาดและเป็นมิตรกับสิ่งแวดล้อม โดยมี  บริษัท สแกน อินเตอร์ จำกัด (มหาชน) หรือ SCN, บริษัท สากล เอนเนอยี จำกัด (มหาชน) หรือ SKE, บจ. วินเนอร์ยี่,  บจ.สระบุรีทรัคเซลล์, บริษัท เกียรติธนาขนส่ง จำกัด (มหาชน) หรือ KIAT, บริษัท ช ทวี จำกัด (มหาชน) หรือ CHO, ห้างหุ้นส่วนจำกัด แปลงยาวเอนเนอร์ยี และ บริษัท สยามราช จำกัด (มหาชน) หรือ SR เป็นส่วนหนึ่งในโครงการนี้